ภาพยนตร์สมัยนี้พัฒนาจากเมื่อก่อนมาก สมัยก่อนโรงภาพยนตร์ยังเป็นขาวดำอยู่เลย ที่นั่งก็ยังเป็นแบบเก้าอี้เก่า ๆ อยู่ ระบบภาพ เสียง กราฟิก แอนิเมชันต่าง ๆ ก็ยังไม่ค่อยสมจริงเท่าไหร่ สมัยผมเป็นเด็ก ผมมีโอกาสได้ไปชมภาพยนตร์ที่โรงหนังแห่งหนึ่ง ซึ่งปัจจุบันปิดไปแล้ว เป็นโรงหนังดั้งเดิมสมัยก่อน ในตอนนั้นผมไปดูเรื่องสตาร์วอร์ส เป็นหนังที่สนุกมากและก็เป็นครั้งแรกที่ผมได้เข้าโรงหนังด้วย ผมรู้สึกตื่นเต้นกับการชมภาพยนตร์มาก อยากจะเข้าไปชมทุก ๆ วันเลย อีกเรื่องหนึ่งที่ผมได้ไปดูในโรงหนังแห่งนี้ก็คือเรื่อง ไททานิค เป็นหนังรักที่โรแมนติกมากและก็ซาบซึ้งมาก แต่พอผมมารู้ทีหลังว่า แจ๊คกับโรสเป็นเพียงตัวละครที่แต่งขึ้น ผมก็รู้สึกเสียความรู้สึกมาก ๆ วันเวลาผ่านไป การพัฒนาหนังก็ดีขึ้นเรื่อย ๆ โรงภาพยนตร์ก็มีการปรับปรุงสถานที่ ให้เหมาะสมกับยุคสมัย มีการนำเก้าอี้นวมมาใช้ เสียงของลำโพงก็ดีขึ้น สีสันของภาพก็สมจริงมากขึ้น ระบบกราฟิกต่าง ๆ ก็ปรับปรุงมากขึ้น จนในที่สุดโรงหนังเก่า ๆ ก็ต้องปิดตัวไป เพราะว่าไม่สามารถสู้กับโรงหนังที่เปิดใหม่ได้ ในสมัยนั้นวิสต้ามาแรงมาก คนแห่กันไปดูที่วิสต้ากันเยอะ จนโรงหนังที่ผมเคยดูเมื่อก่อนปิดไปหมดเลย เพราะว่าขาดรายได้ บรรยากาศในวิสต้าตอนนั้นถือว่าใหม่มากสำหรับพวกเรา การตกแต่งห้องก็สวยงามมาก ใช้พรมสีแดง เก้าอี้สีแดง บรรยากาศก็เย็นสบาย อีกอย่างโรงหนังแห่งนี้ อยู่ในห้างสรรพสินค้า คนที่มาเดินชอปปิงก็สามารถที่จะดูหนังได้ ผมจำได้ว่าผมและครอบครัว ได้มีโอกาสไปดูหนังที่วิสต้าอยู่บ่อยครั้งเหมือนกัน ตอนนั้นเราไปดูเรื่องจูราสสิคปาร์ค ซึ่งมีหลายภาคมาก ผมไปดูทุกภาคเลย จริง ๆ ผมไม่ได้อยากจะมานะครับ แต่ว่าพ่อผมชอบดูหนังเรื่องไดโนเสาร์ ก็เลยพากันมาดู นอกจากจูราสสิคปาร์คแล้ว เราก็ไปดูเรื่อง เดอะแลนด์บีฟอร์ไทม์ ซึ่งเป็นไดโนเสาร์การ์ตูนนะครับ ตอนนั้นผมประหลาดใจมากเลย เพราะว่า ไม่คิดนะครับว่าเราจะดูการ์ตูนกันในโรงหนัง หลังจากนั้นเวลาผ่านไปหลายปีเหมือนกัน ก็มีโรงหนังเปิดใหม่อีกแห่งหนึ่ง ชื่อว่าเมเจอร์ซีนีเพล็กซ์ เปิดในห้างแห่งใหม่เหมือนกันนะครับ คือห้างเซ็นทรัลแอพอร์ตพลาซ่า แต่ผมจะเรียกตามชื่อเดิมคือ โรบินสัน โรงหนังเมเจอร์ทำเอาหลาย ๆ คนอึ้งเหมือนกันนะครับเพราะว่าความแปลกใหม่ การจัดตกแต่ง แล้วก็รูปแบบต่าง ๆ ของโรงแห่งนี้ทันสมัยมาก การออกแบบดีไซน์ต่าง ๆ มันเป็นอะไรที่ใหม่มากสำหรับเรา คือเราไม่เคยเห็นในเมืองไทยเลย การเปิดตัวของเมเจอร์ซีนีเพล็กซ์ทำให้คนสนใจมาก แล้วก็หลั่งไหลกันไปชมที่โรงใหม่นี้ ซึ่งแน่นอนว่ามันมีผลกระทบต่อวิสต้าเป็นอย่างมาก เพราะว่าวิสต้าเปิดมานานแล้ว แล้วก็เก่ากว่าเมเจอร์ พอเวลาผ่านไปหลาย ๆ ปี วิสต้าก็เริ่มคนน้อยลง ไม่ค่อยมีคนไปที่วิสต้า คนไปกองอยู่ที่เมเจอร์กันหมด เพราะว่าเมเจอร์มีการพัฒนาอย่างต่อเนื่อง เมเจอร์ได้นำเทคโนโลยีสามดี มาใช้กับโรงภาพยนตร์ของตัวเอง แต่ว่าวิสต้ายังไม่มีสามดีเลยนะครับ เทคโนโลยีสามดี ทำให้ภาพสมจริงขึ้น แล้วก็เวลาจะดูหนังจะต้องใส่แว่นด้วย จะเป็นแว่นสามมิตินะครับ ตอนที่ผมไปดูสามดีแรก ๆ ตอนนั้นก็ตื่นเต้นนะครับ คือภาพมันจะนูนออกมามาก ๆ แต่ว่าข้อเสียก็คือ ผมเป็นคนสายตาสั้น ผมจะต้องใส่แว่นตาดูหนังด้วย แล้วก็ต้องเอาแว่นสามมิติซ้อนด้วย ผมเลยรู้สึกว่ามันยุ่งยากมากนะครับ เพราะว่าต้องใส่แว่นตาซ้อนกันสองอัน ถ้าใส่แต่แว่นสามมิติ ผมก็มองภาพไม่เห็น เพราะมันเบลอไปหมดเลย ถ้าใส่แต่แว่นสายตา ผมก็ไม่ได้ดูสามมิติ ก็เลยต้องใส่สองอัน ตลกดีนะครับ ถึงแม้ว่าราคาตั๋วหนังสามมิติจะแพง แต่คนก็ลงทุนไปดูเยอะ เพราะว่ามันได้อรรถรสมากกว่า มันตื่นเต้นกว่า คนเบื่อแล้วที่จะดูแบบเดิม ๆ คือถ้าเราจะดูแบบเดิม ๆ เราไปซื้อแผ่นมาดูก็ได้นะครับ เพราะว่าเดี๋ยวนี้แผ่นดีวีดี แผ่นบลูเรย์ ก็ภาพชัดเหมือนกัน แล้วเดี๋ยวนี้ทีวีก็จอใหญ่ด้วย เมื่อสามเดือนที่แล้วผมมีโอกาสได้ไปสวนสัตว์นะครับ สวนสัตว์เชียงใหม่ตรงแพนด้า จะมี เอ่อ..หนังสี่มิติของไอแมกซ์นะครับ ราคาค่าดูคือห้าสิบบาท เขาจะให้เราเลือกหนึ่งเรื่องนะครับ เป็นการ์ตูนแอนิเมชัน ผมเลือกเรื่องผีดิบนะครับ ผีซอมบี้ ข้างในโรงจะเป็นห้องสี่เหลี่ยมประมาณห้าคูณห้าเมตรนะครับ เป็นห้องเล็ก ๆ ห้องหนึ่ง มีประมาณเก้าที่นั่งนะครับ แถวละสามที่นั่ง จออยู่ห่างจากที่นั่งประมาณเมตรครึ่งนะครับ คือติดจอมาก จอไม่ใหญ่นะครับ ประมาณกระดานไวท์บอร์ด ผมนั่งด้านหน้าสุดนะครับ พอหนังเริ่มฉาย ผมก็ใส่แว่นตาสามมิตินะครับ เราจะเห็นภาพนูนออกมาจากจอเยอะมาก ๆ เลย เพราะว่าเรานั่งใกล้จอ คือผมเอื้อมไปก็ถึงภาพแล้วนะครับ ฉากแรกของหนังก็คือ เราเป็นคนขับรถนะครับ ขับรถเข้าไปในป่าช้ามืด ๆ พุ่งอย่างเร็วมาก ๆ นะครับ แล้วก็ไปชนใส่ต้นไม้ ทีนี้เก้าอี้มันก็จะโยกตามนะครับ โยกตามจังหวะรถที่พุ่งนะครับ บางทีก็โยกลงโยกขึ้น โยกซ้ายโยกขวา สักพักก็มีผีถือเลื่อยนะครับ กระโดดออกมาจากป่า พยายามจะเข้ามาฟันหน้าเรานะครับ คือภาพมันจะนูนออกมามาก ๆ เหมือนกับผีพุ่งออกมาจากจอนะครับ พอมันฟันปุ๊บ ก็มีน้ำเป็นละอองนะครับ ฉีดพ่นออกมา ให้เรารู้สึกเหมือนกับโดนฟัน ผมถึงกับโยกตัวหลบเลื่อยนะครับ สักพักผีก็ถอยไปแล้วก็ปาขวานออกมานะครับ ขวานลอยมาแบบเร็วมาก แล้วก็พุ่งทะลุจอ ออกมาถึงหน้าผมพอดี แล้วก็หยุด ปั้ง! เก้าอี้ก็โยกแบบ ครึ้ง ๆ ผมนี้ต้องหลบขวานเลยนะครับ หนังใช้เวลาดำเนินประมาณ ยี่สิบนาทีนะครับ พอจบแล้วเรารู้สึกประทับใจมาก เพราะว่าเราเหมือนได้เข้าไปอยู่ในหนัง ได้เข้าไปเป็นส่วนหนึ่งของตัวละครในหนัง ผมเข้าไปในบ้านผีสิง เจอซอมบี้ เจองู เจอสัตว์ประหลาด หลายอย่างมากมาย คือตื่นเต้น หัวใจแทบวายนะครับ ถือว่าราคาห้าสิบบาท ได้ประสบการณ์ที่น่าประทับใจจริง ๆ